ઉન્નાવમાં બનેલી ઘટનામાં તો ભાજપના જ વિધાનસભ્ય – કુલદીપ સિંહ સેંગર આરોપી છે. તે છતાં મોદીએ બે દિવસ સુધી મૌન જાળવી રાખ્યું હતું. વડા પ્રધાને ગોલ્ડ કોસ્ટ કોમનવેલ્થ ગેમ્સમાં સરસ દેખાવ કરી રહેલા ભારતીય એથ્લીટ્સ, ખેલાડીઓને બિરદાવતું વિધાન, ટ્વીટ કર્યું હતું, તે ઉપરાંત ગુરુવારે ચેન્નાઈમાં જઈને એમણે સંરક્ષણ મંત્રાલયના એક પ્રદર્શનના ઉદઘાટન પ્રસંગે ભાષણ કર્યું હતું, પરંતુ મહિલાઓની સલામતી વિશે એમણે એક હરફ સુદ્ધાં ઉચ્ચાર્યો નહોતો. અંતે, શુક્રવારે સાંજે, નવી દિલ્હીમાં ડો. આંબેડકર નેશનલ મેમોરિયલના ઉદઘાટન પ્રસંગે સંબોધન કરતી વખતે વડા પ્રધાન મોદીએ બળાત્કારની ઘટનાઓ પર મૌન તોડ્યું હતું. એમણે કહ્યું કે બળાત્કારની ઘટનાઓ શરમજનક છે. એક પણ ગુનેગારને છટકવા દેવામાં નહીં આવે.